Lars Barfoed (KF), 2004-01-21:
I Det Konservative Folkeparti synes vi, at det er et fremragende forslag, som her er fremsat. Vi går nemlig også ind for frit valg, og vi går ind for mere konkurrence i den finansielle sektor, ligesom vi gør det i en række andre sammenhænge.
Det er vigtigt, at den enkelte investor, sparer, har mulighed for selv at beslutte, hvor han skal placere sine opsparede midler.
Det skal vi give folk mulighed for i så vid udstrækning som overhovedet muligt, samtidig med at folk naturligvis skal have mulighed for at vælge den trygge løsning at lade eksperter, der professionelt beskæftiger sig med de finansielle markeder, stå for forvaltningen af deres opsparing, eller der kan være en løsning et eller andet sted midtimellem.
Det skal selvfølgelig også ske på en måde, så folk er informeret om, hvad der sker, så de forstår, hvad der sker, så der er gennemsigtighed og gennemskuelighed i de beslutninger, der træffes.
Alt det mener vi der er taget højde for i det lovforslag, der her er fremsat.
Frit valg, muligheden for at skifte mellem forskellige kapitalforvaltere, mellem forskellige pensionsinstitutter betyder jo, ud over at man rent faktisk selv har mulighed for at benytte sig af valget, også konkurrencemæssigt noget, når alle aktører på markedet ved, at folk kunne finde på at flytte deres pensionsdepot.
Med det forslag, der er fremsat her, ved vi jo ikke, hvor mange depotejere i LD der rent faktisk vil benytte sig af valgmuligheden.
Men alene det, at muligheden eksisterer, vil jo lægge et pres på LD, der i øvrigt, som flere talere har været inde på, er ganske kyndig i forvejen til at investere.
Det vil lægge et yderligere pres
på LD, at de ved, at de kunder, altså deres depotejere, ikke bare er tvunget til at fastholde deres opsparede midler der, men kunne vælge noget andet.
Så ved de, at de bliver nødt til at gøre deres ypperste.
Det lægger et pres på dem, og det sikrer i virkeligheden i den sidste ende depotejerne den bedst mulige forvaltning af pengene.
Konkurrence er godt, valgmuligheder er godt, og derfor støtter vi forslaget.
Samtidig med at der her gives mulighed for, at folk kan vælge at flytte deres midler fra et depot i LD til deres depot i Den Særlige Pensionsordning eller til andre pensionsinstitutter, giver vi også LD nogle muligheder for, jeg havde nær sagt, at svare igen på konkurrencen, nemlig ved at LD nu får nogle udvidede muligheder for at oprette et datterselskab i form af et børsmæglerselskab eller et investeringsforvaltningsselskab, der kan investere midler.
Her har man især tænkt på, at LD har en ekspertise, når det gælder investering i unoterede aktier, og vi har jo generelt et ønske i det her samfund om, at der skal investeres mere i unoterede aktier, der skal investeres mere i nye mindre virksomheder, der ikke er noteret på Fondsbørsen.
Det vil der jo blive større mulighed for, ved at LD med den kunnen, de nu har på det område, får mulighed for at forvalte ikke bare deres egne midler, men via dette datterselskab eller datterselskaber, som de måtte vælge at oprette, også andres midler, især på de områder, hvor de har en særlig ekspertise.
Der er mange gode elementer i lovforslaget, og Det Konservative Folkeparti kan støtte det.